Hlina, Alojz, poslanec NR SR (2014-06-06):
Vážená pani predsedajúca, vážené kolegyne, kolegovia, k tomuto pro občianskemu návrhu zákona, lebo sem-tam sa tu zjaví aj taký, poväčšine tu prídu chlapci, sú poslaní s návrhmi, že ako tým, čo majú dosť, ešte aby mali viac a ešte to vedia schovať za všelijaké vzletné veci. Toto je jeden z mála pro občianskych návrhov. Dovoľte uviesť, že samozrejme podporujem celý ten systém nastavenia vysokých rabiátskych pokút a potom vlastne dretia tých peňazí, je aj výrazom tej našej kultúry, hej, že proste tak si tu nejako, nejako my žijeme. Toto má, tento návrh má tendenciu to nieže zjemniť, ale urobiť korektné. Urobiť to nejakým spôsobom korektné. Nevidím najmenší dôvod, prečo by to neprešlo, ale keď, vlastne keď dneska prešla ambrózia palinolistá, hej, tak ako dostala viac ako ústava hlasov, tak by mohol prejsť prípadne aj tento návrh, ktorý je naozaj milý, milý, pro občiansky návrh zákona, ktorý pomôže, neublíži, pomôže. Viete, a ja sa pristavím pri tom, čo tu bolo spomínané, že celý tento náš systém, proste ako to funguje, pán kolega hovoril tridsaťpäť, ja som si teraz pozeral, je tam aj nejaká nová správa, dvadsaťšesť. No nech je to už či 35 alebo 26 (reakcia navrhovateľa) asi, to je možno s tým spojené, no stále je to obludne veľa, hej? Keby to bolo tých 35, čo hovoril kolega, to je miliarda, tí, my, čo počítame ešte v starých peniazoch. Prosím vás, predstavte si miliardu korún. To je tisíc miliónov. Tisíc miliónov korún si predstavte a viete, čo za to bude? Jedno cédečko. (Povedané so smiechom.) Oni na tom ministerstve dopravy milujú cédečká. Oni naozaj, to je, oni majú až obsesiu z cédečiek, lebo cédečká majú to čaro v sebe, že to nikto nikdy nezmeria. Lebo keď postavíte most, tak to sa dá nejako súdno-znalecky dokazovať, že koľko betónu tam je, koľko armatúry, ja neviem čo, hej? Tam, tam to, tam sa dá, čo sa dá, však všetci vedia, ale nedá sa až tak. Ale predstavte si jedno cédečko, aj tam vidím kopu mládeže na balkóne, deti moje, predstavte si, pardon, aby som vás neurazil, to ste už mládežníci, jedno cédečko, čo si dávate do počítača, to ja neviem, koľko teda stojí také cédečko, nič. Nuž ale keď také cédečko prejde cez ministerstvo dopravy, spojov a bohvie, jak sa to oni vlastne všetko teraz volajú, tak stojí miliardu. Miliardu. To, čo by vám študent spravil za sud piva, hej, že teda na intráku večer by to naprogramoval za sud piva a pozve kamarátov, tak u nás proste to stojí miliardu. Oni milujú, oni naozaj milujú tento systém. Systém za miliardu dokáže to, že vám pošle esemesku, nevieme, ako ho budú zdrojovo plniť, že akými číslami a ešte tam má aj nejakú ďalšiu aplikáciu (reakcia navrhovateľa) vodičáky že bude kontrolovať, že GPS, no, no neúročno, hej? Neúročno, ako by jeden povedal, za miliardu. A to je tá obludnosť a to pri tejto príležitosti spomeniem, že nie každé peniaze majú cenu. Aj peniaze, lebo to je zase jedna z čarovných magických formuliek, je to platené zo zdrojov Európskej únie. (Povedané so smiechom.) Tým pádom, ak je to platené, tak to môže byť hocijaká stupidita a ľudia majú pocit, akože to neplatíme my. Nuž ale minimálne je tam spoluúčasť, vážení, minimálne je tam spoluúčasť a ešte častokrát sa stane, že to urobia zle a potom to platíme celé. Ale oni majú tieto hlúpe projekty, aj by som povedal, sociologický dopad na spoločnosť, keď ľudia vidia, že niekto platí za hlúposti. Prosím vás, však to tu niekto spomínal. Ja s tými mojimi kozami, tuná to je dole, na Palisádach, tá Európska komisia, ja tam s nimi pôjdem. Veď, fakt tam pôjdem, lebo ja budem dokladovať, že proste tie absurdity toho celého, že tu niekto prepláca nejaké kurzy bačov, hej, že teda chovania kôz, tak možno by mi niekto preplatil aj tie kozy, že aby chodili v šíku. Ja neviem, komu, kde, čo skrsne v hlave, aký geniálny nápad. Ale tie geniálne nápady nie sú motivované dobrou vôľou pomôcť, lebo dobrou vôľou pomôcť a urobiť to slušné a korektné, je tento návrh. Celá hlúposť za miliardu od Počiatka je proste motivovaná vôľou, ako stopiť peniaze. Však to povedzme si pravdu. Ako stopiť peniaze. To, čo by vám študent urobil za sud piva, to, čo už STK-čky teraz ponúkajú. Však si kliknete na hociktorú STK-čku, tam máte formulár, vyplníte formulár a pošle vám esemesku. Ja sa, tam som nejakú STK-čku pozeral, mám sa ich spýtať, že koľko miliónov eur ich to stála, tá aplikácia na webovej stránke? Lebo keď ministerstvo, centrálne bude miliarda, čiže je asi predpoklad, že na tej aplikácii u tej, tak milión, dva, tri, nie? Päť? Viete, by to malo byť asi primerané. Viete, dokedy sa chcú s týmito ľuďmi takto hrať? Dokedy tu chcú rozprávať ľuďom tieto hlúposti? Naozaj, demotivujú aj slušných ľudí. Prosím vás, cesty sú jak tankodrom. Po tých cestách sa nedá jazdiť. Tuná, keď idete po ceste, máte vybité tlmiče do dvoch rokov. Ale máte systém za miliardu, ktorý vám pošle esemes-ku. Však to už všetci rozum potratili tam, preboha? Všetci tam už rozum potratili? (Reakcia navrhovateľa.) A to bude cieľom a ja pôjdem s tými kozami pred to zastúpenie Európskej komisie sa spýtať, či toto je cesta. Či je cesta robiť hlúposti za miliardu, oni pod miliardu nejdú u Počiatka. Pod miliardu to ani sa nezaoberajú. Proste to je radosť. Také cédečko miliardové. Niekedy si to možno ten človek neuvedomuje, ale to chcem povedať, našich ľudí špeciálne na to upozorňovať, neverte tomu mýtu, že to sú prostriedky Európskej komisie. Zadarmo je najdrahšie. Zadarmo je najdrahšie, si zapamätajte. Ak vám niekto, ak máte pocit, že alebo je to, nie je to zadarmo. Je to, najdrahšie peniaze, lebo niekde v niečom sa nám to vráti. A ja, tieto peniaze míňame na totálne stupidity, keby aspoň za tú miliardu postavili nejaký most, postavili nejakú cestu, ja neviem, niečo opravili, neviem čo, to cédečko nestojí za nič. Hovorím, študent to spraví za sud piva. Nedávajte, aj to, to by sme sa podľa mňa mali právo vzbúriť a povedať, že nechceme peniaze na takéto hlúposti. Podľa mňa máme sa právo vzbúriť, nie? Povedať, že okej, na mosty, neviem čo, ale nie na hlúposti, preboha, na kurzy pre bačov, pastierov kôz, na cédečka za miliardu. Máme na to právo. A keď niekto skutočne chce pomôcť, keby tu náhodou niekomu na niečom záležalo v tejto snemovni, tak odkáže Počiatkovi: prosím ťa, stiahni to, veď to je hlúposť jak dvere, iba si hanby narobíme a poďme podporiť návrh pána Zajaca. Som zvedavý. Ďakujem.